CELEX: 62021TN0793
Language: hu
Date: 2021-12-21 00:00:00
Title: T-793/21. sz. ügy: 2021. december 21-én benyújtott kereset – Front Polisario kontra Tanács

2022.2.14.   
            
            
               HU
            
            
               Az Európai Unió Hivatalos Lapja
            
            
               C 73/59
            
         
      2021. december 21-én benyújtott kereset – Front Polisario kontra Tanács
      (T-793/21. sz. ügy)
      (2022/C 73/74)
      Az eljárás nyelve: francia
      
         Felek
      
      
         Felperes: Front populaire pour la libération de la Saguia el-Hamra et du Rio de oro (Front Polisario) (képviselő: G. Devers ügyvéd)
      
         Alperes: az Európai Unió Tanácsa
      
         Kérelmek
      
      A felperes azt kéri, hogy a Törvényszék:
      
                  —
               
               
                  nyilvánítsa elfogadhatónak a keresetét;
               
            
                  —
               
               
                  semmisítse meg a megtámadott rendeletet;
               
            
                  —
               
               
                  a Tanácsot kötelezze a költségek viselésére.
               
            
         Jogalapok és fontosabb érvek
      
      Az Európai Unió és a Marokkói Királyság közötti fenntartható halászati partnerségi megállapodással és végrehajtási jegyzőkönyvével előírt halászati lehetőségek elosztásáról szóló (EU) 2019/440 rendelet módosításáról szóló, 2021. szeptember 28-i (EU) 2021/1750 tanácsi rendelet megsemmisítésére irányuló keresete alátámasztása érdekében a felperes egyetlen, az említett rendelet jogalapjának a 2019/441 határozat (1) jogellenessége miatti hiányára alapított jogalapra hivatkozik.
      
                  1.
               
               
                  Az első rész azon alapul, hogy a Tanács nem rendelkezett hatáskörrel a 2019/441 határozat elfogadására, mivel az Uniónak és a Marokkói Királyságnak nincs hatásköre arra, hogy a Front Polisario által képviselt nyugat-szaharai nép helyett a Nyugat-Szaharára alkalmazandó nemzetközi megállapodást kössön.
               
            
                  2.
               
               
                  A második rész azon alapul, hogy a Tanács megsértette az arra irányuló kötelezettségét, hogy megvizsgálja az alapvető jogok és a nemzetközi humanitárius jog tiszteletben tartásának kérdését, mivel a 2019/441 határozat elfogadása előtt nem vizsgálta meg ezt a kérdést.
               
            
                  3.
               
               
                  A harmadik rész azon alapul, hogy a Tanács megsértette a Bíróság ítéleteinek végrehajtására vonatkozó kötelezettségét, mivel a 2019/441 határozat figyelmen kívül hagyja a 2018. február 27-i Western Sahara Campaign UK (C-266/16, EU:C:2018:118) ítélet indokolását.
               
            
                  4.
               
               
                  A negyedik rész az Unió nemzetközi színtéren való fellépésére irányadó alapvető elvek és értékek megsértésén alapul, mivel:
                  először is, a 2019/441 határozat a népek nemzeti egységük tiszteletben tartásához való jogának megsértésével tagadja a nyugat-szaharai nép létezését, amelynek megnevezését a „Nyugat-Szahara lakossága” és az „érintett lakosság” kifejezéssel helyettesíti;
                  másodszor, a népek természeti erőforrásaikkal való szabad rendelkezéshez való jogának megsértésével a 2019/441 határozat olyan nemzetközi megállapodást köt meg, amely a nyugat-szaharai nép hozzájárulása nélkül szervezi meg e nép halászati erőforrásainak uniós hajók általi kiaknázását;
                  harmadszor, a 2019/441 határozat a megszállt Nyugat-Szaharára alkalmazandó nemzetközi megállapodást köt a Marokkói Királysággal, amely az említett terület elcsatolására irányuló politikát folytat, és e politika fenntartása érdekében módszeresen sérti az alapvető jogokat.
               
            
                  5.
               
               
                  Az ötödik rész a bizalomvédelem elvének megsértésén alapul, mivel a 2019/441 határozat ellentétes az Unió nyilatkozataival, miután az Unió több ízben megerősítette, hogy tiszteletben kell tartani az önrendelkezés elvét és a szerződések relatív hatályának elvét.
               
            
                  6.
               
               
                  A hatodik rész az arányosság elvének téves alkalmazásán alapul, mivel Nyugat-Szahara elkülönült és önálló jogállására, valamint a nyugat-szaharai nép önrendelkezési jogának sérthetetlenségére és e nép harmadik személy minőségére tekintettel nem a Tanács feladata volt, hogy arányossági viszonyt alakítson ki a halászati megállapodásból fakadó állítólagos „előnyök”, illetve e megállapodás nyugat-szaharai természeti erőforrásokra gyakorolt hatásai között.
               
            
                  7.
               
               
                  A hetedik rész a közös halászati politikával fennálló ellentéten alapul, mivel a 2009/441 határozattal megkötött megállapodás értelmében az európai uniós hajók a marokkói hatóságok számára fizetett pénzügyi hozzájárulás ellenében a nyugat-szaharai nép hozzájárulása nélkül hozzáférhetnek e nép halászati erőforrásaihoz, holott Nyugat-Szahara vizei nem minősülnek az Egyesült Nemzetek Szervezetének Tengerjogi Egyezménye 61. és 62. cikke értelmében vett marokkói „vizeknek”.
               
            
                  8.
               
               
                  A nyolcadik rész az önrendelkezéshez való jog megsértésén alapul, mivel:
                  először is, a 2019/441 határozat a nyugat-szaharai nép megnevezésének a „Nyugat-Szahara lakossága” és az „érintett lakosság” kifejezéssel való helyettesítésével tagadja e népnek az önrendelkezési jog alanyaként fennálló nemzeti egységét;
                  másodszor, a nyugat-szaharai nép természeti erőforrásokkal való szabad rendelkezéshez való jogának megsértésével a 2019/441 határozat e nép hozzájárulása nélkül szervezi meg a halászati erőforrásainak uniós hajók általi kiaknázását;
                  harmadszor, a 2019/441 határozat a nyugat-szaharai nép ahhoz való jogának megsértésével, hogy tiszteletben tartsák a nemzeti területének területi integritását, tagadja Nyugat-Szahara elkülönült és önálló jogállását, és megerősíti a marokkói „Berme” (homokfal) általi jogellenes megosztását.
               
            
                  9.
               
               
                  A kilencedik rész a szerződések relatív hatálya elvének megsértésén alapul, mivel a 2019/441 határozat nem ismeri el a nyugat-szaharai nép harmadik személy minőségét az Unió és a Marokkói Királyság közötti kapcsolatok szempontjából, továbbá mivel a hozzájárulása nélkül ír elő vele szemben a nemzeti területével és természeti erőforrásaival kapcsolatos nemzetközi kötelezettségeket.
               
            
                  10.
               
               
                  A tizedik rész a nemzetközi humanitárius jog és a nemzetközi büntetőjog megsértésén alapul, mivel:
                  először is, a 2019/441 határozat a Nyugat-Szaharára alkalmazandó nemzetközi megállapodást köt meg, holott a marokkói megszálló erők e terület tekintetében nem rendelkeznek szerződéskötési jogosultsággal, és tilos számukra e terület természeti erőforrásainak kiaknázása;
                  másodszor, a 2019/441 határozattal megkötött megállapodás alapján az Unió támogatást nyújt a marokkói infrastruktúrák megszállt nyugat-szaharai területen történő létesítéséhez, aminek révén a Marokkói Királyság tartósan letelepítheti e területen a polgári lakosságát és fegyveres erőit;
                  harmadszor, a „Nyugat-Szahara lakossága” és az „érintett lakosság” kifejezések használatával a 2019/441 határozat megerősíti a marokkói telepeseknek a megszállt nyugat-szaharai területre történő jogellenes áthelyezését.
               
            
                  11.
               
               
                  A tizenegyedik rész az Unió nemzetközi jogi felelősségen alapuló kötelezettségeinek megsértésén alapul, mivel a Nyugat-Szaharára alkalmazandó nemzetközi megállapodás Marokkói Királysággal való megkötésével a 2019/441 határozat elfogadja a marokkói megszálló erők által a nyugat-szaharai néppel szemben elkövetett súlyos nemzetközi jogi jogsértéseket, valamint támogatja az e jogsértések által teremtett helyzet fenntartását.
               
            
         (1)  Az Európai Unió és a Marokkói Királyság közötti fenntartható halászati partnerségi megállapodásnak, végrehajtási jegyzőkönyvének és a megállapodást kísérő levélváltásnak a megkötéséről szóló, 2019. március 4-i (EU) 2019/441 tanácsi határozat (HL 2019. L 77., 4. o.).